Elinkeinoministeri Olli Rehn (kesk) myöntää, että varhaiset epäilyt Fennovoiman kotimaiseksi omistajaksi tyrkytetyn Migrit Solarna Energijan kytköksistä pitivät paikkansa.

TEM:in selvityksen tulos oli Rehnin mukaan selvää pässinlihaa: ei mene läpi. ATTE KAJOVA

Rehn korosti, että kysymykset siitä, miksei Kroatiaan rekisteröity Migrit Solarna Energija ole enää mukana ydinvoimahankkeessa, tulisi osoittaa Fennovoimalle.

- Se on heidän vastuullaan ja heidän tehtävänsä.

Työ- ja elinkeinoministeriö teetti aiemmin kesällä perusteellisen selvityksen voimaosakeyhtiö SF:n haalimasta uudesta kotimaisena, EU- tai Efta -taustaisena toimijana esitellystä yllätysosakkaasta.

Selvityksen tulos oli Rehnin mukaan selvää pässinlihaa: ei mene läpi.

- Rahoitusjärjestely tuli Venäjältä Sberbankin kautta. Siinä mielessä oli kiistatonta, ettei Migrit täyttänyt kotimaisuuskriteereitä, ministeri totesi.

TEM:in selvitystyön tulos tuskin yllätti ketään, joka seurasi Migritiä koskevaa uutisointia. Ministeri myönsi itsekin, että raportti oli lähinnä nollatutkimus.

- Tapasin viikonloppuna erästä toimittajaa, joka totesi, että häneltä meni tunti selvittää Googlesta, että Migritin taustalla on nimenomaan Sberbank. Me viranomaisena teemme perusteellista työtä. Käytimme asiantuntijoita ja myös konsulttiyhtiö Ernst & Youngia, ja päädyimme samaan lopputulokseen.

Rehn iloitsi alustuksessaan, että uutisen Fortumin ja SRV:n mukaantulosta sekä Outokummun omistusosuuden kasvamisesta Fennovoima-hankkeesta tuonut keskiviikko on " tärkeä päivä. "

- Paitsi Suomen energiatalouden, myös ilmastonmuutoksen hidastamisen kannalta.

Rehnin mukaan hankkeen ehdoksi asetettu 60 prosentin täyttyy nyt selvästi, ja rakennusluvan käsittely voi jatkua suunnitellusti. Hakemuksen käsittelyn arvioidaan vievän vähintään kaksi vuotta.